DA Den Europæiske Unions Tidende C 223/45

Sag anlagt den 4. juni 2008 — Gosselin World Wide Moving mod Kommissionen

(Sag T-208/08)

(2008/C 223/78)

Processprog: nederlandsk

Parter

Sagsøger: Gosselin World Wide Moving NV (Deurne, Belgien) (ved advocaat F. Wijckmans og avocate S. De Keer)

Sagsøgt: Kommissionen for De Europæiske Fællesskaber

Sagsøgerens påstande

— Kommissionens beslutning K(2008) 0926 endelig udg. af 11. marts 2008, der blev meddelt sagsøgeren den 25. marts 2008, om en procedure i henhold til artikel 81 EF (sag COMP/38.543 — internationale flyttetjenesteydelser) annulleres, for så vidt som den er rettet til sagsøgeren.

— Subsidiært annulleres beslutningens artikel 1, for så vidt som den er rettet til sagsøgeren, i det omfang det heri fastslås, at sagsøger er ansvarlig for en fortløbende overtrædelse fra 31. januar 1992 til 18. september 2002, og den ved artikel 2 pålagte bøde nedsættes i overensstemmelse med overtrædelsens ændrede varighed, for så vidt som den vedrører sagsøgeren.

— Subsidiært annulleres beslutningens artikel 2, litra e), for så vidt som den er rettet til sagsøgeren, af de i andet og/eller tredje anbringende anførte grunde, og den ved artikel 2 pålagte bøde nedsættes tilsvarende, for så vidt som den vedrører sagsøgeren.

— Kommissionen for De Europæiske Fællesskaber tilpligtes at betale sagens omkostninger.

Søgsmålsgrunde og væsentligste argumenter

Sagsøgeren gør med det første anbringende gældende, at beslutningen udgør en tilsidesættelse af artikel 81 EF. Ifølge anbringendets første led har Kommissionen ikke i fornødent omfang godtgjort, at de handlinger, der bebrejdes sagsøgeren, kan kvalificeres som en mærkbar begrænsning af konkurrencen i den forstand, hvori dette udtryk er anvendt i artikel 81 EF. Ifølge det andet led har Kommissionen ikke i fornødent omfang godtgjort, at den aftale, som sagsøger har deltaget i, kan medføre en mærkbar påvirkning af samhandelen mellem medlemsstater.

Subsidiært gøres det med det andet anbringende gældende, at beslutningen udgør en tilsidesættelse af artikel 23 i forordning nr. 1/2003 (1), artikel 15, stk. 2, i forordning nr. 17 (2) og retningslinjerne for beregning af bøder (3). Disse bestemmelser er blevet tilsidesat ved fastsættelsen af overtrædelsens grovhed, fastsættelsen af overtrædelsens varighed, fastsættelsen af omsætningen med henblik på beregning af grundbeløbet for den bøde, der er blevet pålagt sagsøgeren, og endelig ved afvisningen af at tage formildende omstændigheder vedrørende sagsøgeren i betragtning i forbindelse med beregningen af bøden.

Subsidiært det med det tredje anbringende gældende, at der er sket tilsidesættelse af ligebehandlingsprincippet, navnlig ved fastsættelsen af overtrædelsens grovhed og fastsættelsen af den omsætning, der er blevet taget i betragtning ved beregningen af bøden.

(1) Rådets forordning (EF) nr. 1/2003 af 16.12.2002 om gennemførelse af konkurrencereglerne i traktatens artikel 81 og 82 (EFT 2003 L 1, s. 1).

(2) EØF Rådet: Forordning nr. 17: Første forordning om anvendelse af bestemmelserne i traktatens artikel 85 og 86 (EFT 1959-1962, s. 81).

(3) Retningslinjer for beregning af bøder efter artikel 23, stk. 2, litra a), i forordning (EF) nr. 1/2003 (EØS-relevant tekst) (EUT 2006 C 210, s. 2).